सुरक्षा एजेंसियों के मर्डर इनपुट के बाद दिल्ली कोर्ट ने भेजा; केस खत्म होने तक यहीं रहेगा
Delhi Court Shifted Gangster Lawrence Bishnoi To Bathinda Jail - दिल्ली की जेल में गैंगस्टर लॉरेंस के मर्डर की शंकाओं के बीच देर रात उसे पंजाब की बठिंडा जेल पहुंचा दिया गया। दिल्ली जेल प्रशासन ने बीते दिनों लॉरेंस को स्थानीय कोर्ट में पेश किया था।
दिल्ली की जेल में गैंगस्टर लॉरेंस के मर्डर की शंकाओं के बीच देर रात उसे पंजाब की बठिंडा जेल पहुंचा दिया गया। दिल्ली जेल प्रशासन ने बीते दिनों लॉरेंस को स्थानीय कोर्ट में पेश किया था। जिसके बाद उसे न्यायिक हिरासत में भेज दिया गया। बीते दिनों ही कोर्ट दिल्ली जेल प्रशासन की अपील के बाद उसे रिमांड खत्म होने पर बठिंडा जेल भेजने के आदेश दिए थे।
तकरीबन 3 दिन पहले दिल्ली जेल प्रशासन की अपील पर संज्ञान लेते हुए कोर्ट ने भी गैंगस्टर की कस्टडी पूरी होने के बाद उसे बठिंडा जेल को सुपुर्द करने को कहा है। दरअसल, लॉरेंस काफी समय से बठिंडा सेंट्रल जेल में बंद था। यहां से उसे गुजरात पुलिस ने एक आपराधिक मामले की जांच के लिए हिरासत में लिया था और गुजरात की साबरमती जेल लेकर आई थी।
वहीं, केंद्रीय एजेंसियों को लॉरेंस पर हमले की इनपुट मिली। इनपुट के अनुसार, बंबिहा गैंग लॉरेंस पर हमला करवा सकता है। जिसके बाद उसे रात को हवाई मार्ग से दिल्ली पहुंचा दिया गया। लेकिन अब केंद्रीय सुरक्षा एजेंसियों में दिल्ली में भी लॉरेंस की जान को खतरा बताया। 
मई महीने में लिया था रिमांड पर
दिल्ली पुलिस की क्राइम ब्रांच ने एक मामले को लेकर मई के आखिरी हफ्ते में ही लॉरेंस को कस्टडी में लिया था और दिल्ली लेकर आई थी।‌ कोर्ट ने गैंगस्टर को रिमांड पर भेज दिया था। रविवार 11 जून को लॉरेंस को कोर्ट में पेश किया गया, जहां से कोर्ट ने पुलिस की मांग मानते हुए 14 जून तक कस्टडी बढ़ा दी।
साथ ही दिल्ली जेल प्रशासन की उस मांग को भी मान लिया जिसमें कहा गया था कि गैंगस्टर की कस्टडी पूरी होने पर उसे सीधा बठिंडा जेल के सुपुर्द कर दिया जाए। कोर्ट ने इस बीच सुरक्षा का पुख्ता इंतजाम रखने के आदेश भी दिए हैं।
कानून व्यवस्था बिगड़ने का हवाला
दिल्ली पुलिस ने अपनी एप्लीकेशन में लिखा था कि लॉरेंस के दिल्ली के जेल में रहने से कानून व्यवस्था बिगड़ सकती है। लॉरेंस को बठिंडा जेल से ही पहले NIA ने रिमांड पर लिया, उसके बाद गुजरात पुलिस ने और अब दिल्ली पुलिस क्राइम ब्रांच ने कस्टडी में लिया हुआ है। लिहाजा जिस जेल से एजेंसियों ने लॉरेंस को कस्टडी में लिया था, सीधा उसी जेल में भेजा जाए, न की दिल्ली की जेल में।
पंजाब में केस खत्म होने तक यहीं रहेगा
दिल्ली कोर्ट के आदेशों में साफ कहा गया कि पंजाब में लॉरेंस के खिलाफ काफी आपराधिक मामले दर्ज हैं। ऐसे में उसे बठिंडा जेल में ही रखा जाए। वे वहां केस खत्म होने तक रहेगा। अगर किसी और कोर्ट में सुनवाई होनी होगी तो वीडियो कॉन्फ्रेंसिंग के माध्यम से ही की जाएगी।